Ritratt: L-istudenti ta' SkolaSajf qed jieħdu paċir bil-logħba edukattiva Money Monsters maħsuba għat-tfal tal-iskola primarja  Il-Fondazzjoni HSBC Malta qed tappoġġja lil Ġemma Know, Plan, Act fi ħdan il-Ministeru għall-Ġustizzja Soċjali u Solidarjetà, il-Familja u d-Drittijiet tat-Tfal, u ċ-Ċentru tax-Xjenza fit-twassil ta' sessjonijiet ta' litteriżmu finanzjarju waqt Skolasajf. Din hi t-tielet sena konsekuttiva li qed isiru, u b'kollox hemm 12-il sessjoni li se jsiru f'6 ċentri matul is-sajf tal-2021. Glenn Bugeja, Maniġer – Sostenibbiltà Korporattiva mal-Bank HSBC Malta, qal: "Is-sessjonijiet se jiffokaw fuq li jgħinu lill-istudenti jitgħallmu kif jagħmlu għażliet finanzjarji tajbin. Il-Fondazzjoni HSBC Malta għandha rekord twil ta' appoġġ lil Ġemma u l-inizjattivi tal-litteriżmu finanzjarju tagħha. Dan l-appoġġ jagħmel parti mill-impenn tagħna biex ngħinu liż-żgħażagħ jakkwistaw il-ħiliet li għandhom bżonn biex jgħixu ħajja ta' suċċess." David Spiteri Gingell, kap tat-tim ta' Ġemma, enfasizza l-importanza li teduka lit-tfal meta jkunu għadhom żgħar biex irawmu fihom il-valur tal-flus billi jiddistingwu bejn bżonnijiet u xewqat. Minn età daqshekk bikrija, inizjattivi bħal dawn jgħinu lit-tfal jieħdu deċiżjonijiet aħjar meta jonfqu u jimmaniġġjaw il-flus fil-futur. Tfal bejn id-9 u l-11-il sena jattendu żewġ sessjonijiet ta' 45 minuta kull waħda, li jsiru f'jumejn separati. L-istess grupp ta' madwar 25 tifel u tifla se jattendu s-sessjonijiet li huma mibnija metodoloġikament fuq xulxin biex jiġi żgurat li t-tfal jiffamiljarizzaw ruħhom b'mod xieraq mal-materjal diskuss. Matul is-sessjonijiet il-logħba onlajn Money Monsters qed tiġi introdotta wkoll lill-istudenti. Money Monsters hi logħba interattiva u edukattiva għat-tfal tal-iskola primarja. L-għan tal-logħba huwa li tgħin lil Nugget, il-mostru simpatiku, jgħaddi mill-istadji differenti tal-ħajja mill-età ta' 18 sa 65 meta Nugget jirtira. Money Monsters jgħallmu lit-tfal kif jieħdu d-deċiżjonijiet it-tajba, jimmaniġġjaw flushom kif suppost u jsiru aktar konxji mill-impatt li l-finanzi jista' jkollhom fuq saħħithom u l-kuntentizza. Il-logħba tista' tintlagħab online online jew titniżżel minn Google Play. Il-Fondazzjoni HSBC Malta qed tisponsorja wkoll il-kompetizzjoni msejħa "The Money Monsters Challenge" fejn Ġemma qed tħeġġeġ lit-tfal ikunu kreattivi billi jużaw Nugget bħala l-attur ewlieni. Il-kompetizzjoni tibqa' sejra sal-aħħar ta' Settembru u tħeġġeġ lit-tfal kollha ta' bejn is-6 u l-11-il sena biex jipparteċipaw u jirbħu premjijiet differenti. Biex wieħed jipparteċipa fil-kompetizzjoni kull ma jrid hu li jidħol fuq il-link. Dan it-taghrif twassal mill-Fondazzjoni HSBC Malta .